Bit će borbeno do kraja, nećemo dopustiti da nam Zagrepčani vladaju Bolom, nego ćemo mi - bila je prva reakcija bolskog načelnika Tihomira Marinkovića na vijest o dodjeli koncesije za čuvenu bolsku plažu Zlatni rat zagrebačkoj tvrtki "Sport B" d.o.o., koja treba uslijediti na sjednici Skupštine Splitsko-dalmatinske županije zakazanoj za utorak, 18. travnja.



Boljanima je problem što u tom slučaju bez koncesije ostaje komunalna bolska tvrtka "Grabov rat" d.o.o., koja plažom upravlja već 12 godina, a koja se javila i na ovaj poziv županije. Koncesija se, podsjetimo, dodjeljuje na pomorskom dobru ukupne površine 119.283 kvadrata (kopneni dio 54.833, a morski 64.450 kvadrata), na rok od 15 godina.







Stalni dio godišnje koncesijske naknade iznosi milijun i 850 tisuća kuna, a promjenjivi dio 5,4 posto prihoda ostvarenog obavljanjem djelatnosti i pružanja usluga na koncesioniranom području.



Na obavijest o namjeri davanja koncesije od 23. veljače ove godine, u zadanom su roku pristigle četiri ponude, a ponuditelji su "Kamen sreće" iz Bola, "Grabov rat", također iz Bola, "Auro Bol" d.o.o. Velika Gorica i "Sport B" d.o.o. iz Zagreba.



Skupštini je predloženo da se koncesija dodijeli tvrtki iz Zagreba, s tim da je za onu Auro Bola ocijenjeno da je manje povoljna od ponude tvrtke Sport B, a za dvije bolske prijave navedeno da su nepotpune i nevaljane.



E, upravo to je najviše ražestilo Boljane, jer, tvrde, ponudu su na traženje odbora za koncesije dopunili, što je zakonska mogućnost koja vrijedi za sve prijavitelje.



- To da je ponuda nepotpuna je velika obmana, a ne bih znao zašto se događa - ljuti se načelnik Marinković i naglašava da je komunalno poduzeće "Grabov rat", dosadašnji koncesionar, radio vrlo uredno i vrlo uspješno, što pokazuje i dobiveni certifikat o uspješnosti.







O kakvoj se zapravo dopuni radilo više nam je rekao Mirko Perić, direktor "Grabova rata".



- Trebalo je uz ponudu priložiti odgovarajuću potvrdu da tvrtka nije u stečaju ili predstečajnoj nagodbi - pojašnjava Perić, i dodaje da su o tome priložili potvrdu Fine.



Međutim, kad su ponude otvorene, tvrtka iz Bola je, prema kazivanju Perića, pozvana da županijskom Odboru za dodjelu koncesija priloži te potvrde, ali nadležnog Trgovačkog suda.



- Dana 4. travnja u 10 sati sam osobno iz Ureda pročelnika za pomorstvo i turizam preuzeo zahtjev da udovoljim traženom - kazuje Perić i nastavlja:



- Istoga sam dana oko 12 sati, dakle u roku od dva sata, potvrde s Trgovačkog suda dostavio na protokol Splitsko-dalmatinske županije. Jesu li se potvrde "izgubile" putem, ako su došle u ured zašto nisu uvažene, o tome ne bih htio raditi konstrukcije - veli Perić.



Prema Perićevim riječima nejasno je zašto nisu u kombinaciji za koncesiju, budući da su ponudili veći fiksni dio naknade, odnosno 19 milijuna kuna i veći varijabilni dio, odnosno sedam posto prihoda ostvarenog obavljanjem djelatnosti i pružanja usluga na koncesioniranom području.



- Istinu govoreći - iskren je Perić, oni su ponudili dvostruko veća ulaganja, 70 milijuna kuna u odnosu na naša 33 milijuna kuna.



Perić se nije upuštao u procjenu hoće li vijećnici uvažiti prigovor tvrtke "Grabov rat", ali naglašava da su iznos ulaganja uskladili s mogućnostima prostora za ulaganje jer je Zlatni rat zaštićeni krajobraz.



U trenutku kad je na web stranici županije osvanuo poziv za sjednicu Skupštine s dnevnim redom i materijalima za pojedine točke u prilogu, užarili su se telefoni, kazuje načelnik Marinković:



- Od predsjednika Skupštine Petroslava Sapunara zatražio sam da budem prisutan na sjednici kad se bude raspravljalo i odlučivalo o koncesiji, a ako Skupština izglasa koncesiju kako je najavljeno, žalit ćemo se i ići na Upravni sud do istrebljenja - najavio je Marinković.



Ustali smo i prije dvanaest ljeta - Istine radi, prije 12 godina, kad je koncesija bila dodijeljena Igoru Štimcu i ostalima, cijelo mjesto se diglo i Skupština Splitsko-dalmatinske županije promijenila je odluku i koncesiju dala općinskoj tvrtki, glasovala je u korist lokalne zajednice - prisjeća se načelnik Marinković. - Zato i sada poručujem: nećete na Zlatni rat, niste ni prije. Korist od koncesije treba imati lokalna zajednica, a ne tajkuni koji kupuju skupe jahte i skupe aute, a našim radnicima ostaje samo biro rada - konstatira naš sugovornik.